Φ.Α.Σ. Πυρσός Γρεβενών

Ίδρυση

Ο Πυρσός ιδρύθηκε το 1927 αλλά αναγνωρίστηκε από το πρωτοδικείο στα τέλη του 1927 ή στις αρχές του 1928.Το πρώτο συμβούλιο απαρτίζεται από τους : Πρόεδρο κ. Γκανέλα, ταμία κ. Κυπριτζή, γραμματέα κ. Κατσογιάννη, μέλη Μαργαρίτη Χρήστο, Φώλια Ιωάννη, Τσολάκη Μένιο και Μπιζιούρα Θωμά.
Το πρώτο του γήπεδο δημιουργείται με με επιχορήγηση του υπουργού Β. Ελλάδος κ. Ιασωνίδη, καλεσμένος του τότε Δημάρχου Γρεβενών Περικλή Λαδά.Παρότι απέκτησε γήπεδο,τον πρώτο του αγώνα τον πραγματοποιεί στην Σαμαρίνα,σε ένα πρόχειρα κατασκευασμένο γήπεδο.

Δεκαετία 50

Στην αρχή χρησιμοποιεί την ονομασία Σύλλογος Νέων Γρεβενών ο Πυρσός και αναπτύσσει αθλητική, κοινωνική, πολιτιστική και περιβαλλοντική δράση. Εκτός του ποδοσφαίρου αναπτύσσει και άλλα αθλήματα όπως στίβο, μπάσκετ, βόλλευ. Επίσης ίδρυσε λέσχη και βιβλιοθήκη νέων, μουσικό τμήμα και τμήμα προστασίας πράσινου.
Ο Πυρσός Γρεβενών ήταν από τους ιδρυτές συλλόγους της Ε.Π.Σ. Βορειοδυτικής Μακεδονίας που αποσπάστηκαν από την Ε.Π.Σ. Μακεδονίας. Κατέκτησε το πρωτάθλημα της περιόδου 1967-68 και συμμετείχε στο ερασιτεχνικό πρωτάθλημα ανόδου για την άνοδο στην Β΄ Εθνική κατηγορία, όπου αποκλείστηκε από τον προκριματικό γύρο. Το 1968-69 κατέκτησε ξανά το τοπικό πρωτάθλημα και συμμετείχε στο ερασιτεχνικό πρωτάθλημα ανόδου χωρίς επιτυχία. Το 1969-70 κατέκτησε για τρίτη συνεχόμενη φορά το τοπικό πρωτάθλημα και συμμετείχε ερασιτεχνικό πρωτάθλημα ανόδου. Τερμάτισε τη 2η θέση του 2ου ομίλου και συμμετείχε στους αγώνες μπαράζ δευτεραθλητών για την άνοδο, όπου ηττήθηκε από τον Φοίνικα Πολίχνης και έχασε την πολυπόθητη άνοδο για ακόμα μια φορά. Το 1970-71 κατέκτησε για τέταρτη φορά το τοπικό πρωτάθλημα και συμμετείχε εκ νέου στο ερασιτεχνικό πρωτάθλημα ανόδου. Τερμάτισε ξανά στη 2η θέση του 2ου ομίλου και συμμετείχε στους αγώνες μπαράζ δευτεραθλητών, όπου επικρατώντας αυτή τη φορά του Ορφέα Ελευθερούπολης κατάφερε να ανέβει στην Β΄ Εθνική κατηγορία.

Β Εθνική και υπόλοιπο δεκαετίας 70

Το 1971-72 συμμετείχε για πρώτη φορά στην Β΄ Εθνική και τερμάτισε στην 12η θέση σε σύνολο 20 ομάδων του 3ου ομίλου με σύνολο 12 νίκες, 10 ισοπαλίες και 16 ήττες, κερδίζοντας την παραμονή στην κατηγορία. Το 1972-73 τερμάτισε στην 18η θέση του 3ου ομίλου με σύνολο 10 νίκες, 13 ισοπαλίες και 15 ήττες και υποβιβάστηκε. Τα επόμενα χρόνια δημιουργεί νέα τμήματα όπως ορειβατικό, ποδηλατικό, χιονοδρομικό και κολυμβητικό.
Έπειτα την πτώση από την Β΄ Εθνική, στη συνέχεια αγωνίστηκε στα πρωταθλήματα της Ε.Π.Σ. Βορειοδυτικής Μακεδονίας. Το 1974-75 κατέκτησε το πρωτάθλημα του ομίλου του και συμμετείχε στο ερασιτεχνικό πρωτάθλημα ανόδου. Έφθασε πολύ κοντά στην επάνοδο του στην Β΄ Εθνική καθώς ισοβαθμώντας στον όμιλο του με τον Καμπανιακό, οδηγήθηκαν σε αγώνα μπαράζ μεταξύ τους, όπου ο Πυρσός ηττήθηκε στα πέναλτι και δεν ανέβηκε. Το 1975-76 κατέκτησε ξανά το πρωτάθλημα στον όμιλο του και συμμετείχε στο ερασιτεχνικό πρωτάθλημα ανόδου, χωρίς όμως επιτυχία. Το 1977-78 αγωνίστηκε στη νεοσύστατη Εθνική ερασιτεχνική κατηγορία που αποτελούσε τον πρόδρομο της Γ΄ Εθνικής, αλλά δεν κατάφερε να παραμείνει στην κατηγορία και υποβιβάστηκε. Τις επόμενες χρονιές συμμετείχε στις τοπικές κατηγορίες.

Δεκαετία 80 και 90

Το 1980-81 κατακτά το τοπικό πρωτάθλημα και ανεβαίνει προσωρινά στην επίσημη πλέον Γ΄ Εθνική κατηγορία, καθώς το 1981-82 τερμάτισε στην 13η θέση και υποβιβάστηκε. Το 1983 ανέβηκε στην Δ΄ Εθνική όπου έπειτα από 3 χρονιές την περίοδο 1985-86 κατέκτησε το πρωτάθλημα και την επάνοδο στην Γ’ Εθνική. Το 1986-87 τερμάτισε στην 16η θέση και υποβιβάστηκε και το 1987-88 τερματίζει στην 16η θέση της Δ΄ Εθνικής και υποβιβάζεται ξανά. Την περίοδο 1988-89 αγωνίστηκε στο πρωτάθλημα της Ε.Π.Σ. Γρεβενών, κατακτώντας παράλληλα το κύπελλο Ε.Π.Σ. Γρεβενών.

Συγχώνευση και επαναδημιουργία

Το 1989 ο Πυρσός συγχωνεύτηκε με τον Α.Σ. Αγράμπελη και δημιούργησαν μια καινούρια ομάδα, τον Α.Ο. Γρεβενά. Αυτή η νέα ομάδα συμμετέχει τις επόμενες χρονιές στην Δ΄ Εθνική και στις 7/11/1993 ο Α.Ο. Γρεβενά μετονομάστηκε σε Φ.Α.Σ. Πυρσός Γρεβενών, επαναφέροντας έτσι τον ιστορικό σύλλογο. Το 1993-94 κατέκτησε το πρωτάθλημα της Ε.Π.Σ. Γρεβενών και ανέβηκε στην Δ΄ Εθνική κατηγορία. Το 1994-95 τερμάτισε στην 17η θέση και υποβιβάστηκε ξανά στα τοπικά, όπου συμμετείχε τα επόμενα χρόνια. Το 1996 απορρόφησε με τον Π.Α.Ο. Πυρσός και το 1999-00 κατέκτησε το πρωτάθλημα και συμμετείχε στο ερασιτεχνικό πρωτάθλημα ανόδου, μέσω του οποίου κατάφερε να επανέλθει στην Δ΄ Εθνική.

Δεκαετία 2000

Το 2000-01 τερματίζει στην 6η θέση.Το 2001-02 τερμάτισε στην 5η θέση.Το 2002-03 τερμάτισε ξανά στην 5η θέση. Το 2003-04 τερμάτισε στην 7η θέση. Το 2005 συγχωνεύεται με τον Ευκλείδη 2000 και την σεζόν 2005-06 κατακτά το τοπικό πρωτάθλημα και ανέβηκε ξανά στην Δ΄ Εθνική. Το 2006-07 τερμάτισε στην 5η θέση και τη σεζόν 2007-2008 στέφθηκε πρωταθλητής του 3ου ομίλου, επιστρέφοντας στην Γ’ Εθνική κατηγορία μετά από 21 χρόνια.
Έπειτα την άνοδο στην επαγγελματική πλέον Γ΄ Εθνική, δημιούργησε ΠΑΕ με μεγάλο μπάτζετ και πλήθος μεταγραφών και κάνει αισθητή την παρουσία του στην κατηγορία. Στο επαγγελματικό πρωτάθλημα της Γ΄ Εθνικής αγωνίστηκε τις περιόδους 2008-09 και 2009-10. Το καλοκαίρι του 2010 και ενώ είχε κερδίσει την παραμονή στην κατηγορία δεν υπέβαλε δήλωση συμμετοχής στο πρωτάθλημα στην Ένωση Επαγγελματικού Ποδοσφαίρου και υποβιβάστηκε μετά από έκτακτη συνεδρίαση του Δ.Σ. της ΕΕΠ στις 13-08-2010, στην Δ’ Εθνική.

Δεκαετία 2010

Τις επόμενες σεζόν αγωνίζεται στην Δ΄ Εθνική, με μεγάλα οικονομικά προβλήματα. Τη σεζόν 2010-2011 τερμάτισε στην 5η θέση παλεύοντας μέχρι και για την πρώτη. Την σεζόν 2011-2012 τερμάτισε στην 7η θέση σώζοντας την χρονιά με συνεχόμενες νίκες, ενώ υποβιβάζονταν 7 ομάδες του ομίλου. Την σεζόν 2012-2013 αν και η ομάδα ξεκίνησε άσχημα με τρεις εντός έδρας ήττες, νίκησε 6 από τα 7 επόμενα εντός έδρας παιχνίδια (συν μία ισοπαλία με την πρωταθλήτρια ομάδα της Κοζάνης) και τερμάτισε άνετα έντεκα βαθμούς πάνω από την ζώνη του υποβιβασμού παίρνοντας και αυτή το εισιτήριο για τη νέα ερασιτεχνική Γ' Εθνική. 
Παρά τα οικονομικά προβλήματα ο Πυρσός δήλωσε συμμετοχή στο νεοσύστατο πρωτάθλημα της Γ' Εθνικής Ερασιτεχνικής με καινούρια διοίκηση. Την σεζόν 2013-2014 σε ένα πολύ δύσκολο πρωτάθλημα και με 8 ομάδες του ομίλου να υποβιβάζονται, η ομάδα του Πυρσού τελικά κατάφερε να παραμείνει στην κατηγορία τερματίζοντας στην 6η θέση, έπειτα από ένα σερί κατά το τελευταίο τρίμηνο, ξεκινώντας την 21η αγωνιστική με την νίκη με 1-0 επί της πρωτοπόρου της βαθμολογίας και μετέπειτα πρωταθλήτριας ΑΕΛ. Η σεζόν 2014-2015 παρότι ξεκίνησε με καλές προοπτικές και φιλοδοξίες δεν εξελίχθηκε ανάλογα. Ο Πυρσός ξεκίνησε πολύ άσχημα, ακολούθησαν οικονομικά προβλήματα και ήρθε η αποχώρηση της από το πρωτάθλημα της Γ΄ Εθνικής.
Το 2015-16 συμμετέχει ξανά στο τοπικό με στόχο την αναδιοργάνωση και το 2016-17 κερδίζει το πρωτάθλημα και την άνοδο στην Γ΄ Εθνική. Ωστόσο όμως, τελικά δεν δήλωσε συμμετοχή στο πρωτάθλημα της Γ΄ Εθνικής και συνέχισε να αγωνίζεται στις τοπικές κατηγορίες. Το 2017-18 τερμάτισε στην 3η θέση του πρωταθλήματος Ε.Π.Σ. Γρεβενών, ενώ αναδείχθηκε κυπελλούχος Ε.Π.Σ. Γρεβενών επικρατώντας με 1-0 της Α.Ε.Π. Βατολάκκου στον τελικό.

Φίλαθλοι

Ο σύνδεσμος των οργανωμένων οπαδών του Πυρσού Γρεβενών ονομάζεται Σύνδεσμος Φίλων Πυρσού Γρεβενών «Biancoverde». Η Θύρα 2 του δημοτικού σταδίου Γρεβενών φιλοξενεί τους οργανωμένους οπαδούς του Πυρσού Γρεβενών.